CELEX: 32018D0496
Language: lv
Date: 2018-03-22 00:00:00
Title: Komisijas Īstenošanas lēmums (ES) 2018/496 (2018. gada 22. marts) par 2018. gada prioritāšu saraksta izveidi tīkla kodeksu un vadlīniju izstrādei (Dokuments attiecas uz EEZ. )

23.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 81/83
            
         KOMISIJAS ĪSTENOŠANAS LĒMUMS (ES) 2018/496
   (2018. gada 22. marts)
   par 2018. gada prioritāšu saraksta izveidi tīkla kodeksu un vadlīniju izstrādei
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 13. jūlija Regulu (EK) Nr. 714/2009 par nosacījumiem attiecībā uz piekļuvi tīklam elektroenerģijas pārrobežu tirdzniecībā un par Regulas (EK) Nr. 1228/2003 atcelšanu (1) un jo īpaši tās 6. panta 1. punktu,
   ņemot vērā Eiropas Parlamenta un Padomes 2009. gada 13. jūlija Regulu (EK) Nr. 715/2009 par nosacījumiem attiecībā uz piekļuvi dabasgāzes pārvades tīkliem un par Regulas (EK) Nr. 1775/2005 atcelšanu (2) un jo īpaši tās 6. panta 1. punktu,
   tā kā:
   
               (1)
            
            
               Ir būtiski izstrādāt un īstenot tīkla kodeksus un vadlīnijas, lai pilnā mērā integrētu iekšējo enerģijas tirgu. Ar trešo enerģētikas paketi (3) ir izveidots institucionāls satvars tīkla kodeksu izstrādei ar mērķi vajadzības gadījumā saskaņot tehniskos, darbības un tirgus noteikumus, kuri regulē elektroenerģijas un gāzes tīklus. Šajā sakarā Energoregulatoru sadarbības aģentūra (ACER), pārvades sistēmu operatoru Eiropas tīkli (ENTSO) un Eiropas Komisija cieši sadarbojas ar visām attiecīgajām ieinteresētajām personām.
            
         
               (2)
            
            
               Jomas, kurās var izstrādāt tīkla kodeksus, ir noteiktas attiecīgi Regulas (EK) Nr. 714/2009 un Regulas (EK) Nr. 715/2009 8. panta 6. punktā. Papildus iespējai izstrādāt tīkla kodeksus, Komisija var arī nolemt izstrādāt vadlīnijas jomās, kas minētas Regulas (EK) Nr. 714/2009 18. panta 1., 2. un 3. punktā un Regulas (EK) Nr. 715/2009 23. panta 1. punktā. Saskaņā ar attiecīgi Regulas (EK) Nr. 714/2009 un Regulas (EK) Nr. 715/2009 6. panta 1. punktu Komisijai vispirms būtu jāsastāda gada prioritāšu saraksts, norādot jomas, kam jāpievēršas tīkla kodeksu izstrādē.
            
         
               (3)
            
            
               Sabiedriskajā apspriešanā (4) lielākā daļa ieinteresēto personu atbalstīja to, ka prioritāte tiek piešķirta notiekošajam darbam, un uzsvēra, ka ir ļoti būtiski, lai pieņemto tīkla kodeksu un vadlīniju īstenošana tiktu pienācīgi un veiksmīgi koordinēta, tādējādi nodrošinot ieinteresēto personu strukturētu līdzdalību. Daži respondenti norādīja, ka nākotnē varētu būt nepieciešams apsvērt iespēju grozīt pieņemtos tīkla kodeksus un vadlīnijas.
            
         
               (4)
            
            
               Ņemot vērā ieinteresēto personu atbildes un turpmākās likumdošanas iniciatīvas tirgus modeļa iniciatīvas kontekstā, dažādos pasākumus, kas jāveic, lai nodrošinātu pilnīgu iekšējā enerģijas tirgus integrāciju, un faktu, ka tīkla kodeksu un vadlīniju īstenošanai būs vajadzīgi ievērojami resursi no visām iesaistītajām pusēm, tostarp Komisijas, ACER, ENTSO un ieinteresētajām personām, gada prioritāšu sarakstiem nav pievienotas jaunas jomas,
            
         IR PIEŅĒMUSI ŠO LĒMUMU.
   1. pants
   Ar šo nosaka, ka nav apzinātas jaunas jomas, kurās 2018. gadā vajadzētu izstrādāt elektroenerģijas vai gāzes tīkla kodeksus vai vadlīnijas.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2018. gada 22. martā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 211, 14.8.2009., 15. lpp.
   
   
      (2)  OV L 211, 14.8.2009., 36. lpp.
   
   
      (3)  Trešo enerģētikas paketi veido Eiropas Parlamenta un Padomes 2009. gada 13. jūlija Direktīva 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu (OV L 211, 14.8.2009., 55. lpp.), Eiropas Parlamenta un Padomes 2009. gada 13. jūlija Direktīva 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (OV L 211, 14.8.2009., 94. lpp.), Regulas (EK) Nr. 714/2009 un (EK) Nr. 715/2009 un Eiropas Parlamenta un Padomes 2009. gada 13. jūlija Regula (EK) Nr. 713/2009, ar ko izveido Energoregulatoru sadarbības aģentūru (OV L 211, 14.8.2009., 1. lpp.).
   
      (4)  Saņemtās atbildes ir publicētas https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_en.